En offensiv strategi har skabt vækst på fabrikken i Jerslev, der producerer JKE Design, blandt andet skydedørsgarderober og flere private label-produkter. Med den kommende udvidelse forventes yderligere vækst og en samlet omsætning på mere end 300 mio. kr. i 2013. - Den nye produktionshal og et topmoderne produktionsanlæg vil stå klar til produktionsstart den 7. januar 2013. Succesen i Jerslev har samtidig stor betydning lokalt, idet der skal ansættes yderligere 20 nye medarbejdere til den nye skydedørsproduktion, lyder det glade budskab fra adm. direktør Morten Rasmussen. JKEs koncept tager udgangspunkt i et tæt samarbejde med flere internationale byggemarkedskæder, der aftager køkken-, bad-, dusch- og garderobeløsninger under private labels. JKE Design har kontrakter i hele Norden og forventer at fordoble omsætningen inden for de næste tre år. I dag er der 80 JKE Design-forhandlere i Norden, og udviklingen og udbygningen i hele Skandinavien fortsætter.
JKE Design Fabrikken i Jerslev udvider produktionen og er klar til at ansætte 20 nye medarbejdere.